שתי סרבניות המצפון, תמר אלון ותמר זאבי, נשפטו היום בפעם השניה ונשלחו לעשרה ימי מאסר בעקבות סירובן לשרת בצבא ולקחת חלק בכיבוש. לפני כשבועיים הגיעו השתיים ללשכת הגיוס בתל השומר בפעם הראשנה והצהירו על סירובן לקחת חלק בדיכוי העם הפלסטיני. הן נשלחו אז לשבעה ימי מחבוש. בתום תקופת מעצרן, לאחר 17 ימי מחבוש במצטבר ישוחררו השתיים לביתן, ואז יקראו שוב לבקו"ם, יעמדו על סירובן, ישלחו שוב למאסר, וחוזר חלילה עד שהצבא יחליט שהוא מוכן להפסיק עם משחקי הכוח.
אלון וזאבי מבקשות לעשות שירות אזרחי במקום שירות צבאי. בהצהרת הסירוב שלה כתבה זאבי, תושבת ירושלים: "מתוך אהבה לארץ ולבני האדם שחיים על אדמתה, אני רוצה להאמין, ומאמינה שאפשר אחרת וניתן לשנות. תמר אלון, תושבת תל אביב, כתבה בהצהרה שלה כי היא "לא מוכנה לקבל את הטענה שדיכוי של עם אחר, שלילת זכויות אדם בסיסיות, גזענות ושנאה הם הכרח לקיומה של מדינת ישראל".
החוק מאפשר פטור מטעמי מצפון לסרבניות וסרבנים אם הם מכריזים על עצמם כפציפיסטים, שמתנגדים לכל סוג של אלימות באשר היא. מי שמסרבות בגלל מדיניות הממשלה והצבא בשטחים לא זכאיות לפטור. בשנה האחרונה ישבו בכלא שבע סרבניות מצפון מוצהרות המתנגודת לכיבוש: תאיר קמינר, איידן קטרי, עמרי ברנס, טניה גולן, לינדה שווזר, עדי גיתאי וקאי חן. בנוסף לאחרונה פורסמה יוזמת סירוב מילואים של סרבנים אתיופים, המתנגדים לאלימות משטרתית ולאפליה ממוסדת נגדם. סרבניות וסרבנים אחרים נמנעו מגיוס בדרכים אחרות, ויש שהלכו לכלא ממגוון סיבות חברתיות או אחרות, אך לא באופן מוצהר.